钦定古今图书集成/明伦汇编/氏族典/第359卷 > 林雍
## 钦定古今图书集成/明伦汇编/氏族典/第359卷 > 林雍

按《漳州府志》：“雍字万容，龙溪人。景泰五年进士，授行
人。以母老乞归养，终丧起复就职。宪庙初政，雍上疏
劝修德格天，亲贤讲学，以图长治久安之计。迁司正，
首励清操，名动一时。迁驾部郎中，乞归。命下，忻然就
道。长安缙绅大夫皆相与歌咏送之。为司正时，尝上
疏言：周惇颐、程颢、程颐、朱熹，其学皆大中至正，纯粹
至善，可以兴起斯文，而当道统之传。宜进而上之，列
于颜、曾、思、孟，以为八配。”又言：“陈淳德行道术，纯正无
疵，而有卫道之功，宜从祀两庑，或有司设立祠堂，春
秋祭祀，以励士行，敦风化。”疏上，不报，士论韪之。雍乞
归，乃谋之林佥宪克贤、姜郡守谅，建祠祀北溪先生
于芝山之麓，结屋龙山，日与其徒明正学，以朱子为
宗。又修蓝田《吕氏乡约》，月为一会，与乡人相规劝。累
征不起。年七十五卒于家，葬龙山之阳。雍与布衣陈
真晟同时相师友。布衣之学，雍契之独深；布衣亦称
其学“始终本末，有序有要。”督学周孟中称“雍居官冰
蘗，未老乞归。清风高节，海内仰之。”漳士大夫讲学明
道者，率遵雍，称为“蒙庵先生。”